Banja e Pejës

Banja e Pejës është një burim karstik me vetëderdhje (artezian) i ujit termomineral, me veti balnoterapeutike, banjë e njohur qysh nga periudha iliro-romake, që gjendet në fshatin Banjë e Pejës, në Rrafshin e Dukagjinit, në verilindje të Pejës, në një distancë prej rreth 12 km, me lartësi mbidetare 550 m. 

 Përmbledhje 
Ujërat termominerale burojnë përgjatë çarjeve tektonike, të lidhura në thellësi me shkëmbinj karbonatikë të mesozoikut, nga të cilat në sipërfaqe janë depozituar masa të mëdha të travertinës-oniksit, ndërsa në burimin kryesor të ujit masa të bigrit. Prurja ujore e burimeve është 17.5 lit/sek, ndërsa temperatura 46 48°C. Për nga përbërja kimike, uji i përket tipit hidrokarbonat të Na-Ca-Mg, me prani të dioksid të karbonit dhe komponenteve specifike të Ra, Sr, Ba, Li, SiO2 dhe mineralizim 2,040 g/l. Burimi i ujit termomineral është i kaptuar me punime ujëmarrëse dhe shërben për nevojat e banjës, e cila ka qendrën mjekësore stacionare për mjekësi fizikale dhe për rehabilitim me tri hotele të tjera. Uji termomineral i banjës shfrytëzohet për shërimin e sëmundjeve neurologjike, traumatologjike, kardiovaskulare, dermatologjike dhe gjinekologjike. Banja e Pejës disponon edhe hapësira te gjelbëruara dhe parkun, që shfrytëzohen për pushim dhe rekreacion. Kompleksi i Banjës së Pejës (qendra mjekësore, kapacitetet hoteliere dhe hapësirat e gjelbëruara), pronë e dikurshme shoqërore, është privatizuar dhe vazhdon me ofrimin e shërbimeve balneologjike si kompani private.

 Shih edhe 
 Banja (Burim)
 Banja e Pejës (Ilixha)
 Lista e Spa-ve në Kosovë

 Referime 

 Lidhje të jashtme 
 Onix Spa (faqe zyrtare) 

Kategoria:Spa në Kosovë